Культура Ромашкинэнь ледстнемга…\nАвгустонь 29-це чистэ топодсть 16 иеть, кода тусь эрямосто Владимир Иванович Ромашкин – содавикс фольклористэсь, музыкантось, кинодокументалистэсь, «Торама» фольклорно-этнографической ансамблянь пурныцясь. Сонзэ ульнесь аволь кувака эрямо пингезэ, ялатеке кенерсь топавтомо ламо тевть.\nТе чистэнть малавиксэнзэ ды ялганзо, коень коряс, якасть калмонзо лангс. Путсть цецят, ледстизь-кундызь лемензэ. Теде мейле сыргасть Кочкурбуень Вирь ало Тавлав, косо ашти В.Ромашкинэнь лемсэ этно-кудось. Эрьва ие, августонь 29-це ды сентябрянь 6-це читнестэ (чачома чизэ) тесэ свал ледстнить Ромашкинэнь.\n– Шкась моли. Бути ваномс музеенть коряс, пек ламо тевть теезь. Ансамблясонтькак улить паро эскелькст. Тетям кулось 16 иеде икеле, тевензэ жо эрзятнень ютксо састыне поладовить. Сюкпря тензэ, кадсь миненек музыкасо ды культурасо ламо тевть. Сонзэ лангс ванозь, лиятнеяк кармасть явомо мель раськень тевтненень, – паро валсо ледстнесь цёразо Андрей.\n– Парсте содылия Владимирэнь. Паро тевень теиця, превей, ёжомарямонзо эзь невтне. Ломань марто кортамсто пштистэ кунсолыль. Каршо валонзо видельть. Свал ульнесть ламо арсевксэнзэ, мелензэ, – ледстнесь Тавлань эрицясь Виктор Миронов.\nИстя жо вал сайнесть этно-кудонь прявтось Пётр Рябов, «Торама» ансамблянь морыцятне. 2017 иенть прядовомсто сынь максызь коллективенть туртов В.Ромашкинэнь лемензэ.\nЭтно-кудось важоди 2006 иестэ саезь. Тесэ ютавтовить раськень эрьва кодат кенярксчить, вастовомат. Музеентень малав эрьва чи сакшныть васолдонь инжеть. Вана нейгак, сонзэ ледстнема книгасонть аштить сёрмадозь лембе валт. Сынст алтызь Алтайской краень, Владивостоконь, Московонь инжетне. Музеесь яла пештяви экспонатто. А.Ромашкин кандсь тетянзо ламо фотографият. Материалонь пурнамось поладови.